## Rješenje kojim se Branku Rogliću iz Podstrane, odobrava objavljivanje ponude za preuzimanje javnog dioničkog društva Croatia-baterije d.d., Zagreb

### NN 1/2008 (2.1.2008.), Rješenje kojim se Branku Rogliću iz Podstrane, odobrava objavljivanje ponude za preuzimanje javnog dioničkog društva Croatia-baterije d.d., Zagreb

# HRVATSKA AGENCIJA ZA NADZOR FINANCIJSKIH USLUGA

**7**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 24. stavak 3., a u svezi s člankom 61. stavak 2. Zakona o preuzimanju
dioničkih društava (»Narodne novine« broj 109/07), Uprava Hrvatske agencije za
nadzor financijskih usluga, na temelju Zahtjeva Branka Roglića iz Podstrane,
Tješimirova 22, zastupanog po punomoćniku, trgovačkom društvu Hypo Alpe-Adria-Bank
d.d., Zagreb, Slavonska avenija 6, za odobrenje objavljivanja ponude za
preuzimanje javnog dioničkog društva Croatia-baterije d.d., Zagreb, Koturaška
69, na sjednici održanoj 20. prosinca 2007. godine, donijela je

## RJEŠENJE

1. Branku Rogliću iz Podstrane, Tješimirova 22, odobrava se objavljivanje ponude
za preuzimanje javnog dioničkog društva Croatia-baterije d.d., Zagreb, Koturaška
69.
2. Ovo Rješenje objavit će se u »Narodnim novinama«.

```
Obrazloženje
```

I. Branko Roglić iz Podstrane, Tješimirova 22 (dalje u tekstu: Ponuditelj),
zastupan po punomoćniku, trgovačkom društvu Hypo Alpe-Adria-Bank d.d., Zagreb,
Slavonska avenija 6, podnio je Hrvatskoj agenciji za nadzor financijskih usluga
(dalje u tekstu: Agencija), 23. studenoga 2007. godine, na temelju odredbe
članka 24. stavak 1. članka Zakona o preuzimanju dioničkih društava (»Narodne
novine« broj 109/07, dalje u tekstu: Zakon), Zahtjev za odobrenje objavljivanja
ponude za preuzimanje trgovačkog društva Croatia-baterije d.d., Zagreb,
Koturaška 69 (dalje u tekstu: Ciljno društvo), ponudu za preuzimanje i isprave
iz članka 22. stavak 3. Zakona, a 12. prosinca 2007. godine, zadnju izmjenu i
dopunu toga zahtjeva.
II. Ciljno društvo je javno dioničko društvo, sukladno odredbi članka 114.
stavak 1. točka 2. Zakona o tržištu vrijednosnih papira (»Narodne novine« broj
84/02 i 138/06), vezano uz odredbu članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na internetu te utvrdila da
temeljni kapital Ciljnog društva iznosi 54.027.000,00kuna.
Uvidom u podatke Središnje depozitarne agencije d.d., Zagreb, utvrđeno je da je
Ciljno društvo na zadnji dan u mjesecu srpnju, kolovozu i rujnu 2007. godine,
imalo više od 100 dioničara.
III. Obveza objavljivanja ponude za preuzimanje, nastala je za Ponuditelja,
sukladno odredbi članka 4. stavak 3. alineja 2. Zakona o preuzimanju dioničkih
društava (»Narodne novine« broj 84/02, 87/02 i 120/02), 25. listopada 2007.
godine, protekom 18 mjeseci od dana prvog stjecanja dionica Ciljnog društva
nakon prethodne ponude za preuzimanje i to stjecanjem 93 dionice, odnosno 0,05%
učešća u temeljnom kapitalu Ciljnog društva, koje dionice je 25. trav­nja 2006.
godine, Ponuditelj stekao na temelju Ugovora o kupoprodaji i prijenosu dionica
sklopljenog s Božom Gledecom iz Zagreba, Novozagrebačka 7, Hrašće (38 dionica) i
Ugovora o kupoprodaji i prijenosu dionica sklopljenog s Josipom Antonićem iz
Zagreba, Sv. Mateja 43 (55 dionica).
Nakon prethodne ponude za preuzimanje Ponuditelj je stekao ukupno 1.161 dionicu
s pravom glasa Ciljnog društva, odnosno 0,64% dionica s pravom glasa od ukupno
izdanih dionica Ciljnog društva s pravom glasa, a nakon kojih stjecanja drži
ukupno 141.850 dionica s pravom glasa Ciljnog društva, odnosno 78,77% dionica s
pravom glasa, od ukupno izdanih dionica Ciljnog društva s pravom glasa.
IV. Cijena koju se Ponuditelj u ponudi za preuzimanje obvezuje platiti po
dionici iznosi 407,50 kuna. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj je Ponuditelj stjecao dionice Ciljnog društva s pravom glasa u
razdoblju od jedne godine prije dana nastanka obveze iznosi 300,00 kuna po
dionici. Prema potvrdi Zagrebačke burze d.d., Zagreb od 19. studenoga 2007.
godine, dostavljenoj uz Zahtjev za odobrenje objavljivanja ponude za
preuzimanje, prosječna cijena izračunata na način iz članka 16. stavak 3.
Zakona, iznosi 407,40 kuna. Slijedom navedenog, utvrđeno je da je cijena
izražena u ponudi za preuzimanje u iznosu od 407,50 kuna po dionici, određena u
skladu s odredbom članka 16. stavci 2. i 3. Zakona.
V. Ponuditelj drži ukupno 141.850 redovnih dionica Ciljnog društva, a temeljni
kapital Ciljnog društva podijeljen je na 180.090 redovnih dionica, svaka u
nominalnom iznosu od 300,00 kuna. Novčana sredstva potrebno je osigurati
sukladno odredbi članka 19. stavak 1. Zakona, za plaćanje preostalih 38.240
dionica Ciljnog društva s pravom glasa, u iznosu od najmanje 15.582.800,00 kuna.
Uvidom u potvrdu Središnje depozitarne agencije d.d., Zagreb, Heinzelova 62/a,
kao depozitara, dostavljenu uz Zahtjev za odobrenje objavljivanja ponude za
preuzimanje, utvrđeno je da je Ponuditelj depozitaru dostavio neopozivu bankovnu
garanciju br. 01/11/07 izdanu 20. studenoga 2007. godine od strane
Raiffeisenbank Austria d.d., kao garanta, na iznos od 15.594.800,00 kn, u korist
osoba koje će pohraniti svoje dionice u ponudi za preuzimanje.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06 i
11/07).
VII. Budući da je obveza na objavljivanje ponude za preuzimanje nastala za
Ponuditelja 25. listopada 2007. godine, sukladno odredbama tada važećeg Zakona o
preuzimanju dioničkih društava, a Ponuditelj do dana stupanja na snagu Zakona
nije podnio zahtjev za odobrenje objavljivanja ponude za preuzimanje, to
Ponuditelj, sukladno odredbi članka 61. stavak 2. Zakona, nastalu obvezu
izvršava sukladno odredbama Zakona.
Ponuditelj je uz predmetni zahtjev dostavio tekst ponude za preuzimanje,
sastavljen sukladno odredbi članka 22. stavak 1. Zakona, te dokumentaciju
propisanu odredbom stavka 3. istoga članka Zakona pa je slijedom navedenog, na
temelju odredbe članka 24. stavak 3. Zakona, odlučeno je kao u točki 1. izreke.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-10/21
Urbroj: 326-111/07-4
Zagreb, 20. prosinca 2007.

Predsjednik Uprave
**Ante Samodol**, v. r.

Rješenje, NN 1/2008-7
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)